CELEX: 62010TN0164
Language: el
Date: 2010-04-13 00:00:00
Title: Υπόθεση T-164/10: Προσφυγή της 13ης Απριλίου 2010 — Pioneer Hi-Bred International κατά Επιτροπής

19.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/46
            
         
      Προσφυγή της 13ης Απριλίου 2010 — Pioneer Hi-Bred International κατά Επιτροπής
      (Υπόθεση T-164/10)
      (2010/C 161/74)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Pioneer Hi-Bred International (Johnston, ΗΠΑ) (εκπρόσωποι: J. Temple Lang, solicitor και T. Müller-Ibold, lawyer)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να διαπιστώσει ότι η Επιτροπή παρέβη το άρθρο 18 της οδηγίας 2001/18 για τη σκόπιμη ελευθέρωση γενετικώς τροποποιημένων οργανισμών στο περιβάλλον, καθόσον παρέλειψε να υποβάλει στο Συμβούλιο σχέδιο μέτρων που πρέπει να ληφθούν δυνάμει του άρθρου 5, παράγραφος 2, της αποφάσεως του Συμβουλίου και παρέλειψε να λάβει όλα τα αναγκαία μέτρα προκειμένου να διασφαλιστεί, αναλόγως της εξελίξεως της διαδικασίας λήψεως αποφάσεως, ότι η προβλεπόμενη στο άρθρο 18 της οδηγίας απόφαση θα εκδοθεί·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Στις 2 Μαΐου 2007, η προσφεύγουσα άσκησε, κατά το άρθρο 232 ΕΚ (1), την πρώτη της προσφυγή προβάλλοντας ότι η Επιτροπή, κατά παράβαση του άρθρου 18 της οδηγίας 2001/18 (2), δεν ενήργησε προκειμένου να εκδοθεί απόφαση σχετικά με την κοινοποίηση της προσφεύγουσας περί διαθέσεως στην αγορά ανθεκτικού στα παράσιτα γενετικώς τροποποιημένου αραβοσίτου της σειράς 1507. Στις 21 Ιανουαρίου 2009, η Επιτροπή υπέβαλε στην κανονιστική επιτροπή, κατ’ εφαρμογή του άρθρου 5, παράγραφος 2, της αποφάσεως 1999/468, πρόταση προς έκδοση αποφάσεως. Στο πλαίσιο της διαδικασίας ενώπιον του Πρωτοδικείου (νυν Γενικού Δικαστηρίου), οι διάδικοι, λαμβάνοντας υπόψη την υποβολή προτάσεως προς έκδοση αποφάσεως, δέχθηκαν από κοινού ότι η προσφυγή κατέστη άνευ αντικειμένου και το Πρωτοδικείο, με διάταξη της 4ης Σεπτεμβρίου 2009, αποφάσισε την κατάργηση της δίκης στην υπόθεση T-139/07.
      Με την παρούσα προσφυγή, η προσφεύγουσα προβάλλει, κατά το άρθρο 265 ΣΛΕΕ, ότι, παρά την αίτηση αυτής, η Επιτροπή εξακολούθησε να παραλείπει την υποβολή προτάσεως στο Συμβούλιο περί διαθέσεως στην αγορά ανθεκτικού στα παράσιτα γενετικώς τροποποιημένου αραβοσίτου της σειράς 1507. Η προσφεύγουσα προβάλλει ότι η Επιτροπή δεν υπέβαλε σχέδιο προτάσεως επί της κοινοποιήσεως της προσφεύγουσας σε καμία από τις έξι συνεδριάσεις του Συμβουλίου Περιβάλλοντος το οποίο συνήλθε αφού, στις 25 Φεβρουαρίου 2009, η κανονιστική επιτροπή απέστη από τη διατύπωση γνώμης επί της προτάσεως.
      Η προσφεύγουσα ισχυρίζεται ότι, κατά την οριζόμενη στην οδηγία διαδικασία, η Επιτροπή υποχρεούται να διασφαλίσει την έκδοση και δημοσίευση αποφάσεως επί της κοινοποιήσεως εντός της τασσόμενης από την οδηγία προθεσμίας. Η προσφεύγουσα προβάλλει περαιτέρω ότι η Επιτροπή, παραλείποντας να υποβάλει στο Συμβούλιο σχέδιο για τη λήψη μέτρων, δεν ενήργησε προκειμένου να διασφαλιστεί η έκδοση αποφάσεως καίτοι επληρούντο όλες οι σχετικές με την προσφεύγουσα και τους τρίτους προϋποθέσεις κατ’ εφαρμογή της οδηγίας.
      Επιπροσθέτως, η προσφεύγουσα προβάλλει ότι η Επιτροπή κλήθηκε να ενεργήσει υπό την έννοια του άρθρου 265 ΣΛΕΕ, πράγμα το οποίο δεν έπραξε. Κατά την προσφεύγουσα, οι προβαλλόμενοι από την Επιτροπή λόγοι για τη μη υποβολή σχεδίου αποφάσεως στο Συμβούλιο είναι αλυσιτελείς και αβάσιμοι. Η παράλειψη ενέργειας της Επιτροπής είχε, κατά την προσφεύγουσα, δυσμενείς επιπτώσεις στην έννομη κατάσταση αυτής προκαλώντας της ειδική, ενεστώσα και δυνάμενη να αποτιμηθεί σε χρήμα ζημία.
      
         (1)  Υπόθεση T-139/07, Pioneer Hi-Bred International κατά Επιτροπής, ΕΕ 2007, C 155, σ. 28
      
      
         (2)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου — Δήλωση της Επιτροπής (ΕΕ 2001, L 106, σ. 1)